Euroopa Parlamendi ja Nõukogu direktiiv 96/69/EÜ,

8. oktoober 1996,

millega muudetakse direktiivi 70/220/EMÜ mootorsõidukite heitgaaside tekitatud õhusaaste vastu võetavaid meetmeid käsitlevate liikmesriikide õigusaktide ühtlustamise kohta

EUROOPA PARLAMENT JA EUROOPA LIIDU NÕUKOGU,

võttes arvesse Euroopa Ühenduse asutamislepingut, eelkõige selle artiklit 100a,

võttes arvesse komisjoni ettepanekut, [1]

võttes arvesse majandus- ja sotsiaalkomitee arvamust, [2]

tegutsedes asutamislepingu artiklis 189b ettenähtud korras [3]

ning arvestades, et:

1) tuleb võtta meetmeid siseturu eesmärkide saavutamise raames; siseturg hõlmab sisepiirideta ala, kus on tagatud kaupade, isikute, teenuste ja kapitali vaba liikumine;

2) nõukogu poolt 22. novembril 1973. aastal heakskiidetud Euroopa Ühenduse esimeses keskkonnakaitsealases tegevusprogrammis [4] soovitati arvesse võtta viimaseid teaduse saavutusi võitluses atmosfääri saastumise vastu mootorsõidukite heitgaasidega ning vastavalt muuta varem vastuvõetud direktiive; viiendas tegevuskavas, mis nõukogu 1. veebruari 1993. aasta resolutsioonis [5] üldjoontes heaks kiideti, nähakse ette täiendavad meetmed, mis tuleb võtta mootorsõidukitest eralduvate saasteainete heitmete praeguste määrade tunduvaks vähendamiseks;

3) üksikud liikmesriigid ei suuda piisavalt täita eesmärki vähendada mootorsõidukitest eralduvate saasteainete heitmete praegust määra ja tagada sõidukite siseturu toimimine; kuid seda saab paremini saavutada ühenduse tasandil, ühtlustades liikmesriikide õigusakte, mis käsitlevad mootorsõidukite heitgaaside tekitatud õhusaaste vastu võetavaid meetmeid;

4) tunnistatakse, et transpordi areng ühenduses on tekitanud märkimisväärseid keskkonnaprobleeme ja on olemas oht, et keskkonna olukord halveneb veelgi; seni tehtud ametlikud liiklustiheduse kasvu prognoosid on osutunud ühenduse tegelikust suundumusest väiksemaks ja seetõttu tuleks kehtestada kõigi mootorsõidukite suhtes väga ranged heitgaasinormid;

5) komisjon võttis 1993. aastal vastu Euroopa programmi heitmete, kütuste ja mootoritehnoloogiate kohta (EPEFE); programm loodi eesmärgiga tagada, et saastet käsitlevate tulevaste direktiividega seotud ettepanekutes otsitakse nii keskkonna, tarbija kui ka majanduse seisukohast parimaid lahendusi; see käsitleb mootorsõidukite heitgaaside tekitatud saastet ja mootorsõidukeid liikumapanevaid kütuseid;

6) direktiiv 70/220/EMÜ, [6] mis käsitleb mootorsõidukite heitgaaside tekitatud õhusaaste vastu võetavaid meetmeid, on üks mitmest üksikdirektiivist direktiiviga 70/156/EMÜ [7] sätestatud tüübikinnitusmenetluse kohta;

7) direktiivis 70/220/EMÜ nähakse ette selliste sõidukite mootoritest väljapaiskuvate süsinikmonooksiidi ja põletamata süsivesinike heitkoguste piirväärtused; kõnealuseid piirväärtusi vähendati esmakordselt nõukogu direktiiviga 74/290/EMÜ [8] ning asendati komisjoni direktiivi 77/102/EMÜ [9] alusel lämmastikoksiidide lubatavate piirväärtustega; kolme kõnesoleva reostusliigi piirväärtusi vähendati järjestikku komisjoni direktiiviga 78/665/EMÜ [10] ning nõukogu direktiividega 83/351/EMÜ [11] ja 88/76/EMÜ; [12] diiselmootoritest paisatavate tahkete osakeste heitmete piirväärtused seati sisse direktiiviga 88/436/EMÜ; [13] direktiivi 89/458/EMÜ [14] alusel seati sisse alla 1400 cm3 mootorsõidukite gaasiliste heitmete rangemad Euroopa standardid; Euroopa parendatud, linnavälist sõitu sisaldava katsetusmenetluse alusel on laiendatud kõnealuseid standardeid kõigile sõiduautodele, olenemata mootori töömahust; nõukogu direktiiviga 91/441/EMÜ [15] võeti kasutusele kütuseaurude ning heitmete vähendamisega seotud sõidukiosade kulumiskindlusega seotud nõuded ning diiselmootoritega varustatud mootorsõidukite tahkete heitmete rangemad standardid; juhiga koos enam kui kuuele sõitjale mõeldud või üle 2500 kg täismassiga sõiduautode, väikeste tarbesõidukite ja maastikusõidukite suhtes, mis kuuluvad direktiivi 70/220/EMÜ reguleerimisalasse, on rakendatud direktiivi 93/59/EMÜ [16] alusel sõiduautode vastavate standarditega ranguselt samaväärseid standardeid, seejuures arvesse võttes kõnealuste sõidukite eriomadusi; sõiduautode standardid on muudetud rangemaks direktiiviga 94/12/EÜ, millega kehtestati ka toodangu nõuetele vastavuse uus kontrollmeetod; väikeste tarbesõidukite standardid on vaja ühtlustada sõiduautode standarditega nii, et need oleksid vähemalt sama ranged kui sõiduautode standardid;

8) komisjoni selles valdkonnas tehtud töö on näidanud, et ühenduse tööstuse hetkel kasutatavat parimat tehnoloogiat saab veelgi parendada, võimaldamaks väikestel tarbesõidukitel täita märkimisväärselt vähendatud heitmete piirväärtusi; sama kehtib muude uute tekkivate tehnoloogiate suhtes; kavandatavaid standardeid kohaldatakse nii uute sõidukitüüpide tüübikinnituse kui toodangu vastavuskontrolli suhtes, sest muudetud proovivõtumeetod ja statistiline hinnang võimaldavad eemaldada direktiivi 70/220/EMÜ eelmiste etappide alusel kehtestatud piirväärtuste lubatud hälbed;

9) komisjon on uurinud II ja III sõidukiklassi ühendamise teostatavust, väikeste tarbesõidukite tegelikke sõidutingimusi linna- ja linnavälises liikluses ning nende sõidukite eriomadusi;

10) liikmesriikidele tuleks anda võimalus maksusoodustuste abil kiirendada ühenduses kasutuselevõetud nõuetele vastavate sõidukite turuleviimist, kusjuures need maksusoodustused peavad olema kooskõlas asutamislepingu sätetega ning vastama teatavatele tingimustele, mille eesmärk on ära hoida konkurentsimoonutused siseturul; käesolev direktiiv ei mõjuta liikmesriikide õigust liita saasteainete ja muude ainete emissioonid mootorsõidukite liiklusmaksude arvestamise alusesse;

11) käesolevast direktiivist eelneva teatamise nõue ei piira ühenduse õiguse muid sätteid, eelkõige asutamislepingu artikli 93 lõike 3 alusel kehtivaid teatamisnõudeid;

12) on kohane, et Euroopa Parlament ja nõukogu peaksid vastu võtma aastast 2000 algava etapi nõuded 31. detsembriks 1997 ettepaneku alusel, mille komisjon peab esitama 30. juuniks 1996 ja mille eesmärk peab olema vähendada oluliselt mootorsõidukite heitmeid;

13) meetmed heitgaaside tekitava õhusaaste vähendamiseks aastast 2000 peavad moodustama integreeritud ja mitmesuunalise lähenemise, mis hõlmab kõiki maanteeliiklusest tuleneva õhusaaste vähendamise meetmeid; direktiivi 94/12/EÜ artiklis 4 sätestatud kõik parameetrid on asjaomased; alates aastast 2000 kehtima hakkavate nõuete eesmärk peaks olema väikeste tarbesõidukite puhul sätestada sama ranged standardid kui sõiduautodele sätestatud standardid, kasutades ühtsel tehnilisel tasandil olevat heitgaaside vähendamise tehnoloogiat, võttes arvesse väikeste tarbesõidukite eriomadusi ja N1-sõidukikategooria II ja III klassi puhul vajadust arvestada mis tahes erinõudeid kulumiskindluse osas; komisjon kohustub tegema vajalikud analüüsid keskkonnaalaste, tehnoloogiliste ja tulususaspektide kohta ja sätestama 1996. aasta juuni lõpuks kvantitatiivsed eesmärgid ühenduse meetmete võtmiseks, mida kohaldatakse alates aastast 2000,

ON VASTU VÕTNUD KÄESOLEVA DIREKTIIVI:

Artikkel 1

Direktiivi 70/220/EMÜ I lisa muudetakse vastavalt käesoleva direktiivi lisale.

Artikkel 2

1. Alates 1. oktoobrist 1996 peavad liikmesriigid direktiivi 70/156/EMÜ artikli 4 lõike 1 ja artikli 7 lõike 1 eesmärkide saavutamiseks aktsepteerima vastavust käesoleva direktiiviga muudetud direktiivi 70/220/EMÜ nõuetele.

2. Alates 1. jaanuarist 1997 ei tohi liikmesriigid enam anda I klassi sõidukite puhul ja alates 1. jaanuarist 1998 II ja III klassi sõidukite puhul:

- EÜ tüübikinnitust direktiivi 70/156/EMÜ artikli 4 lõike 1 kohaselt või

- siseriiklikku tüübikinnitust, välja arvatud tuginemise korral direktiivi 70/156/EMÜ artikli 8 lõike 2 sätetele,

uuele sõidukitüübile mootorite heitgaaside tekitatud õhusaastest tulenevatel põhjustel, kui see ei vasta käesoleva direktiiviga muudetud direktiivi 70/220/EMÜ sätetele.

3. Alates 1. oktoobrist 1997 peavad liikmesriigid I klassi sõidukite puhul ja alates 1. oktoobrist 1998 II ja III klassi sõidukite puhul:

- käsitlema uute sõidukitega kaasasolevaid, vastavalt direktiivi 70/156/EMÜ sätetele koostatud vastavustunnistusi kehtetuna selle direktiivi artikli 7 lõike 1 kohaldamisel ning

- keelduma selliste uute sõidukite registreerimisest, müügist ja kasutuselevõtmisest, millega ei ole kaasas direktiivi 70/156/EMÜ kohast vastavustunnistust, välja arvatud juhud, kui kohaldatakse direktiivi 70/156/EMÜ artikli 8 lõike 2 sätteid,

mootorite heitgaaside tekitatud õhusaastega seotud põhjustel, kui käesoleva direktiiviga muudetud direktiivi 70/220/EMÜ nõuded on täitmata.

Artikkel 3

Liikmesriigid võivad ette näha maksusoodustusi ainult selliste mootorsõidukite suhtes, mis vastavad käesoleva direktiiviga muudetud direktiivi 70/220/EMÜ nõuetele. Maksusoodustused peavad olema kooskõlas asutamislepingu sätetega ning vastama järgmistele tingimustele:

- need kehtivad kõigi uute sõidukite suhtes, mida müüakse liikmesriigi turul ja mis juba täidavad käesoleva direktiiviga muudetud direktiivi 70/220/EMÜ nõudeid,

- need lõpetatakse artikli 2 lõikes 3 sätestatud uute mootorsõidukite heitmeväärtuste kohustusliku jõustumise kuupäevadel,

- iga mootorsõidukitüübi puhul on need väiksemad lisakulust, mis on seotud tehniliste seadmetega, et tagada vastavus ettenähtud väärtustele, ning nende paigaldamisega sõidukile.

Komisjonile tuleb teatada piisavalt aegsasti kõigist esimeses lõikes nimetatud soodustuste sisseseadmise või muutmise kavadest, et komisjon saaks esitada oma märkused.

Artikkel 4

Asutamislepingus sätestatud tingimustel tegutsevad Euroopa Parlament ja nõukogu teevad 31. detsembriks 1997 otsuse ettepanekute kohta, mille komisjon esitab 30. juuniks 1996, käesoleva direktiiviga hõlmatud mootorsõidukite heitgaaside tekitatud õhusaaste vähendamise ühenduse meetmete edasise etapi kohta. Meetmeid kohaldatakse alates 2000. aastast.

Komisjon järgib oma ettepanekutes direktiivi 94/12/EÜ artiklis 4 kirjeldatud lähenemist.

Artikkel 5

1. Liikmesriigid jõustavad käesoleva direktiivi järgimiseks vajalikud õigus- ja haldusnormid enne 1. aprilli 1997. Liikmesriigid teatavad nendest viivitamata komisjonile.

Kui liikmesriigid need normid vastu võtavad, lisavad nad nendesse või nende ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.

2. Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetud põhiliste siseriiklike õigusnormide teksti.

Artikkel 6

Käesolev direktiiv jõustub 20. päeval pärast selle avaldamist Euroopa Ühenduste Teatajas.

Artikkel 7

Käesolev direktiiv on adresseeritud liikmesriikidele.

Brüssel, 8. oktoober 1996

Euroopa Parlamendi nimel

president

K. Hänsch

Nõukogu nimel

eesistuja

P. Rabbitte

[1] EÜT C 390, 31.12.1994, lk 26 ja EÜT C 19, 23.1.1996, lk 13.

[2] EÜT C 201, 26.7.1993, lk 9.

[3] Euroopa Parlamendi 20. septembri 1995. aasta arvamus (EÜT C 269, 16.10.1995, lk 82), nõukogu 22. detsembri 1995. aasta ühine seisukoht (EÜT C 37, 9.2.1996, lk 23) ja Euroopa Parlamendi 9. mai 1996. aasta otsus (EÜT C 152, 27.5.1996, lk 44).

[4] EÜT C 112, 20.12.1973, lk 1.

[5] EÜT C 138, 17.5.1993, lk 1.

[6] EÜT L 76, 6.4.1970, lk 1. Direktiivi on viimati muudetud direktiiviga 94/12/EÜ (EÜT L 100, 19.4.1994, lk 42).

[7] EÜT L 42, 23.2.1970, lk 1. Direktiivi on viimati muudetud komisjoni direktiiviga 95/54/EÜ (EÜT L 266, 8.11.1995, lk 1).

[8] EÜT L 159, 15.6.1974, lk 61.

[9] EÜT L 32, 3.2.1977, lk 32.

[10] EÜT L 223, 14.8.1978, lk 48.

[11] EÜT L 197, 20.7.1983, lk 1.

[12] EÜT L 36, 9.2.1988, lk 1.

[13] EÜT L 214, 6.8.1988, lk 1.

[14] EÜT L 226, 3.8.1989, lk 1.

[15] EÜT L 242, 30.8.1991, lk 1.

[16] EÜT L 186, 28.7.1993, lk 21.

--------------------------------------------------

LISA

Direktiivi 70/220/EMÜ (muudetud direktiiviga 93/59/EMÜ) lisade muudatused

Punkti 5.3.1.4 tabel asendatakse järgmisega:

Sõidukikategooria/klass | Piirnormid |

Tuletatud mass | RW | (kg) Süsinikmonooksiidi mass L1 | (g/km) Süsivesinike ja lämmastikoksiidide mass kokku L2 | (g/km) Osakeste mass L3 | (g/km) Kategooria Klass |

Bensiin | Diislikütus | Bensiin | Diislikütus [1] | Diislikütus [1] |

M [2] | — | kõik | 2,2 | 1,0 | 0,5 | 0,7 | 0,08 |

N1 [3] | I | RW ≤ 1250 | 2,2 | 1,0 | 0,5 | 0,7 | 0,08 |

II | 1250 < RW ≤ 1700 | 4,0 | 1,25 | 0,6 | 1,0 | 0,12 |

III | 1700 < RW | 5,0 | 1,5 | 0,7 | 1,2 | 0,17 |

[1] Otsesissepritsega diiselmootoritega varustatud sõidukite puhul on kuni 30. septembrini 1999 L2 väärtus ja L3 piirväärtused järgmised:

[2] Välja arvatud:

- sõidukid, mis on ette nähtud enam kui kuuele sõitjale, juht kaasa arvatud, ja

- sõidukid, mille täismass on üle 2500 kg.

[3] Ja 2. märkuses määratletud M-kategooria sõidukid.

--------------------------------------------------